Aztán következtek az európai futamok több-kevesebb sikerrel. Spanyolországban hiába indulhatott a (számára már előkelőnek mondható) 12. helyről, ugyanebben a pozícióban fejezte be a futamot. Monacóban szintén a 12. helyről indulhatott, de 10 kör megtétele után, ütközött Sébastien Buemivel, és feladni kényszerült a versenyt. A török nagydíjon a 17. helyről indulhatott, és a versenyt egy hellyel előbbre lépve a 16. helyen végzett 1 kör hátrányban. Következett a brit nagydíj, ahol bejutott az időmérő edzés második etapjába, de csak a 14. helyen végzett. A futam sem volt sokkal kellemesebb számára, hiszen a 12. helyen végzett, de legalább megverte a 14. helyen végző csapattársát Fernando Alonsót. 2009-es Forma-1-es idény során először győzte le az időmérőn a csapattársát. Erre pedig a német nagydíjig kellett várni. Tehát a 10. helyről, pontszerzési reményekkel vághatott neki a futamnak, ám csak a 13. helyen ért célba. E futam után lehetett egyre erősebben hallani azokat a pletykákat, miszerint Piquet-t kirúgják a Renaultól. Ez be is igazolódott, a magyar nagydíjon még részt vett, de az európai nagydíjon már a harmadik számú pilóta, a francia Romain Grosjean ült be a helyére.